MEDZEV. V stredu vypukne v Medzeve veľký futbalový ošiaľ. Domáci štvrtoligista privíta v osemfinále Slovnaft Cupu fortunaligovú Dunajskú Stredu.
Predpokladá sa rekordná divácka kulisa. Predchádzajúce medzevské skazy Senice a Trenčína sledovalo 600, resp. 1 000 priaznivcov.
O favoritovi stredajšieho stretnutia niet najmenších pochýb.
Dunajská Streda patrí momentálne medzi špičku slovenskej futbalovej scény, v najvyššej súťaži jej patrí tretie miesto, so šesťbodovou stratou na vedúcu Trnavu a jednobodovým mankom na druhý Slovan.Prečítajte si tiež:Čítajte
"Pre nás je to povinná jazda. Nehodláme nič nechať na náhodu, nastúpiť by sme mali v plnej sile. Máme nejaké zranenia, tak uvidíme, ako to tréner vyskladá. Šetriť ale neplánuje nikoho. Do zápasu ideme s jasným cieľom – vyhrať," zvestoval nám Erik Pačinda, ofenzívny ťahúň FC DAC 1904 Dunajská Streda.
Medzevské skalpy Senice i Trenčína sú pre tím zo Žitného ostrova dostatočným mementom.
"Sme si vedomí toho, že súper má vo svojom kádri kvalitných hráčov so skúsenosťami z vyšších súťaží, preto nemôžeme a nechceme naozaj nič podceniť," povedal Pačinda rezolútne.
Dunajskostredčania absolvovali v utorok ranný tréning v domácich podmienkach a po spoločnom obede vyrazili na východ Slovenska. Ubytovali sa v Košiciach a v stredu naberú smer Medzev.
Na štadióne budú nepochybne skôr ako niektorí domáci hráči, ktorých "limitujú" civilné povolania...
Pred zrakmi rodiny i známychPrečítajte si tiež:Čítajte
Pre Erika Pačindu, ale i jeho spoluhráča v dunajskostredských službách, Tomáša Huka bude mať zápas v Medzeve zaujímavú príchuť.
Ako odchovanci košického futbalu sa predstavia neďaleko svojho rodiska.
Z východoslovenského pohľadu sú v tíme DAC zaujímaví aj český brankár Patrik Macej, známy najmä z pôsobenia v Michalovciach a Nigérijčan Musefiu Ashiru, ktorý si dobré meno urobil pred rokom počas krátkej anabázy v Prešove.